# Resumé af ’Erasmus Montanus’

Holbergs skuespil ’Erasmus Montanus’ handler om den unge student Rasmus Berg, der rejser til København for at studere latin. Et par år senere vender han forandret hjem til sin fødeby. Han har skiftet navn til Erasmus Montanus, og han taler i kryptiske latinske vendinger, som ingen forstår. Hele landsbyens befolkning opfatter ham straks som arrogant, belærende og bedrevidende. De mener, at han skaber uro og spreder usand viden ved blandt andet at fastholde, at jorden er rund. Alle er ved at vende ham ryggen, og han er sågar tæt på at miste sin kommende hustru, Lisbed. Til sidst overgiver han sig under fællesskabets pres og bekender trodsigt til offentligheden, at jorden er flad som en pandekage. Desværre er det den eneste udvej, hvis han vil have sin elskede Lisbed og slippe for sin værnepligt.

I denne scene vil Montanus vil vise sin stakkels ikke så kloge mor, at han ved hjælp af retorik (talekunst) kan forvandle hende til en sten.

Akt 2, sc. 3 fra ’Erasmus Montanus’

**MONTANUS**

Morlille, jeg vil gøre jer til en Steen.

**NILLE**

Ja Snak du bare bette Rasmus.

**MONTANUS**

Nu skal I faa det at høre. En Steen kand ikke flyve.

**NILLE**

Ney det er rigtig nok, undtagen man kaster den.

**MONTANUS**

I kand ikke flyve.

**NILLE**

Det er sant.

**MONTANUS**

Derfor, er Morlille en Steen?

*NILLE græder*

**MONTANUS**

Hvorfor græder Moorlille?

**NILLE**

Åhhhhh…. jeg er saa bange for, at jeg blir til Steen, mine Been begynder allerede at blive kolde.

**MONTANUS**

Vær ikke bange Morlille, jeg skal strax gøre jer til Menniske igien. En Steen kand ikke tænke eller tale.

**NILLE**

Det er sandt. Jeg veed ikke om en steen kand tænke, men tale kand den ikke.

**MONTANUS**

Morlille kand tale.

**NILLE**

Gud ske tak og lov, som en stakkels Bonde-Kone kand jeg tale.

 **MONTANUS**

Godt. Derfor er Morlille ingen Steen.